བོད་མངའ་མཛད་བཅུའི་དུས་རབས་ཀྱི་ངོ་སྤྲོད་མདོ་ཙམ་གླེང་པ།_བེ་རི་འཇིགས་མེད།
ཞེས་འབྱུང༌། རྒྱལ་པོའི་བཀའ་ཡི་ཐང་ཡིག་ནང་ལྷ་ཡིས་དབང་བསྒྱུར་བྱས་ཚུལ་མི་གསལ་ཡང་བདུད་དང་སྲིན་པོས་དབང་བསྒྱུར་བྱས་པའི་སྐབསཡུལ་གྱི་མིང་ལ་ལྷ་འདྲེ་གཉིས་སུ་གྲགས་ཚུལ་གསུངས་འདུག་པ་འདིའི་རྒྱབ་ཏུ་དཔྱོད་པ་རགས་ཙམ་བྱས་ན། ཤུགས་བསྟན་དུ་ལྷས་དབང་བསྒྱུར་བྱས་སྐབས་ལྷ་ཡུལ་དུ་གྲགས་ཚུལ་གོ་བ་ལེན་མི་འོས་པའི་ངོས་པ་མི་འདུག་སྟེ། མཁས་པ་ལྡེའུ་དང་གཙུག་ཕྲེང་གཉིས་ཀས་སྐབས་དེའི་ཡུལ་གྱི་མིང་ལ་ལྷ་ཡུལ་གུང་ཐང་དུ་བཏགས་ཚུལ་བཤད་པ་དང་སྒོ་མཐུན་པས་སོ། ། དམར་འཇམ་ལྷས་བོད་དབང་བསྒྱུར་བྱས་པ་འདི་སྲིན་པོ་གཉའ་རིང་ཁྲག་མེད་ཀྱི་རྗེས་སུ་ཡིན་པ་ལྡེའུ་དང་གཙུག་ཕྲེང་གཉིས་ཀའི་མགྲིན་གཅིག་དབྱངས་གཅིག་གིས་བཤད་པ་དང༌། ས་སྐྱའི་གདུང་རབས་ཡ་རབས་ཁ་རྒྱན་མཁས་པའི་དབང་པོ་ངོར་པ་དཀོན་མཆོག་ལྷུན་གྲུབ་ཀྱིས་མཛད་པ་ལས། གདུང་གི་ཐོག་མ་འོད་གསལ་ལྷ་ཡུལ་དུ། ། སྤྱི་རིང་གཡུ་རིང་གཡུ་སེ་མཆེད་གསུམ་བྱོན། ། གཡུ་སེས་མི་རྗེ་མཛད་ནས་སྲས་བཞི་བསྐྲུན། ། དེ་ཡི་གྲོགས་སུ་གཅེན་པོ་གཡུ་རིང་བྱོན། ། 38ཞེས་དང༌། དེའི་ཐད་ཀྱི་བདག་ཆེན་པ་ཨ་མེས་པའི་ས་སྐྱའི་གདུང་རབས་རིན་ཆེན་བང་མཛོད་ལས། 39ས་སྐྱའི་རུས་ནི་བོད་ཀྱི་རུས་ཆེན་བཞི་དང༌། མིའུ་རིགས་དྲུག་ཏུ་གྲགས་པ་སོགས་ལས་ཆད་པ་མ་ཡིན་གྱིས། གདུང་རུས་གཙང་མ་ལྷ་ནས་བབས་པ་ཡིན་ཏེ། དེ་ཡང་ངེས་པའི་དོན་དུ་འཇམ་པའི་དབྱངས་ཉིད་གདུལ་བྱ་གཞན་གྱི་ངོར་འོད་གསལ་གྱི་ལྷ་ཡི་རུས་སུ་སྤྲུལ་པ་ནི། གནམ་ལྷ་སྤྱི་རིང་གཡུ་རིང་གཡུ་སེ་སྟེ་མཆེད་གསུམ་དུ་གྲགས་པ་མི་ཡུལ་བབས་པ་ལ་མིའི་རྗེ་ཞུས་པས། གནམ་ལྷ་ཆུང་བ་གཡུ་སེས་མི་རྗེ་མཛད་པས། སྲས་སེ་བྱི་ལི་སྤུན་བཞིར་གྲགས་པ་བྱུང༌། དེ་དག་དང་ལྡོང་གི་རུས་ཆེན་བཅོ་བརྒྱད་འཐབ། དེའི་གྲོགས་ལ་གནམ་ལྷ་བར་བ་གཡུ་རིང་བྱུང་ནས་ལྡོང་རུས་རྣམས་བཏུལ་ནས་བྲན་ཏུ་བྱས། ཞེས་འབྱུང་བས། དེས་ན་དམར་འཇམ་ལྷ་ཞེས་པ་ནི་འཁོན་རིགས་ཐོག་མ་གང་ལས་ཆད་པ་འོད་གསལ་ལྷ་ཡི་རུས་གནམ་ལྷ་སྤྱི་རིང་དང༌། གཡུ་རིང༌། གཡུ་སེ་ཟེར་བ་མཆེད་གསུམ་མི་ཡུལ་གྱི་འཇིག་རྟེན་དུ་བབས་པར། གང་དུ་བབས་པའི་མི་ཡུལ་གྱི་ས་ཁུལ་དེ་དག་གིས་རྗེ་བོར་བསྐུར་བས་བུ་སྤུན་གསུམ་ལས་ཆུང་བ་གཡུ་སེ་ཡིས་ས་གནས་དེ་ཡི་མི་རྗེ་མཛད། གནམ་ལྷའི་རུས་ལས་ཆད་པ་དེ་དག་གིས་ཐོག་མ་རང་ཉིད་གང་དུ་འཚོ་སྡོད་བྱེད་ས་ལྷ་ཡུལ་གུང་ཐང་གི་ས་ཁུལ་དབང་བསྒྱུར་བྱས། ལྡོང་གི་རུས་ཆེན་བཅོ་བརྒྱད་དང་འཐབ་ནས་དེ་དག་ཕམ་པར་བྱས། དེའི་ཁེངས་པ་དང་སྟོབས་ལ་བརྟེན་ནས་སྲིན་པོ་གཉའ་རིང་ཁྲག་མེད་ལ་ཁྲལ་མི་འཇལ་ཁྲིམས་མི་ཁུར་བས་ལྷ་དང་སྲིན་པོ་འཁོན་འཛིན་ཤོར། ཕན་ཚུན་དམག་འཐབ་བྱས་མཐར་སྲིན་པོ་གཉའ་རིང་ཁྲག་མེད་བསད། དེའི་ཆུང་མ་གཡའ་འབྲུམ་སི་ལི་མ་འཕྲོག་ནས་རང་གི་ཆུང་མར་བསྟེན་པར་བཤད་དེ། ས་སྐྱའི་གདུང་རབས་ཡ་རབས་ཁ་རྒྱན་ལས། 40 གང་དེས་སྲིན་པོ་སྐྱ་རེངས་ཁྲག་མེད་ནི། ། བསད་ནས་ཆུང་མ་གཡའ་འབྲུ་སི་ལི་མ། ། ཕྲོགས་ཏེ་ཉིད་ཀྱི་ཁབ་ཏུ་བཞེས་པ་ལས། ། སྲས་གཅིག་བྱུང་བ་འཁོན་པར་སྐྱེས་ཞེས་གྲགས། ། ཞེས་དང༌། དེའི་ཐད་ཀྱི་ངོ་མཚར་བང་མཛོད་ལས། 41གཡའ་སྤང་སྐྱེས་ཞེས་གྲགས་པའི་དཔའ་བོ་ཆེན་པོ་དེས། སྲིན་པོ་སྐྱ་རེངས་ཁྲག་མེད་ཅེས་བྱ་བ་ལ་ཆུང་མ་གཡའ་འབྲུ་སི་ལི་མ་ཞེས་བྱ་བ་ཤིན་ཏུ་མཚར་བ་ཞིག་ཡོད་པས། སྲིན་པོ་དང་འཐབ་རེས་བྱས། ཁྱོ་བསད། ཆུང་མ་ཁབ་ཏུ་བཞེས། ལྷ་དང་སྲིན་པོ་འཁོན་པའི་བར་དུ་བྱུང་བས་ལྷ་ཕྲུག་འཁོན་པ་སྐྱེས་སུ་བཏགས་ཞེས་གསུངས། མཁས་པ་ལྡེའུ་དང་གཙུག་ཕྲེང་གཉིས་མགྲིན་གཅིག་ཏུ་སྲིན་པོ་གཉའ་རེངས་ཁྲག་མེད་ཀྱི་རྗེས་སུ་དམར་འཇམ་ལྷ་ཡིས་བཟུང་ཚུལ་བཤད་པ་དང༌། ས་སྐྱའི་གདུང་རབས་ལས་ལྷ་རིགས་ཀྱིས་སྲིན་པོ་སྐྱ་རེངས་ཁྲག་མེད་བསད་ཚུལ་བཤད་པའི་བར་མི་ཐོག་སྒྲིག་གཏང་གི་བང་རིམ་སྔ་ཕྱི་ཅུང་ཟད་མི་འདྲ་བ་འདུག་པ་ལས་གཞན་མིང་དང་བཅས་པ་གཅིག་མཚུངས་སུ་འདུག་པས་གཅིག་བྱས་ན་མངའ་མཛད་སྔ་ཕྱི་སྒྲིག་སྟངས་ཐད་ས་སྐྱའི་གདུང་རབས་ལས་འབྱུང་བ་ལྟར་འཐད་པའང་སྲིད་དོ། ། ད་དུང་ཅིས་ཀྱང་དཔྱད་པ་བྱ་དགོས། དམར་འཇམ་ལྷ་ཡིས་སྲིད་དབང་བཟུང་ས་ལྟེ་བ་ལྷ་ཡུལ་གུང་ཐང་ཞེས་པ་ཡང་ས་སྐྱའི་གདུང་རབས་རིན་ཆེན་བང་མཛོད་ལས། 42གངས་རིའི་ཕྲེང་བ་ཆེན་པཽའི་ནང་ན་ཤིན་ཏུ་མཛེས་ཤིང་མཐོ་བ་ཤེལ་ཆ་རྒྱ་མོའི་གངས་སུ་གྲགས་པ་དང༌། གཡའ་སྤང་གི་ལྷོ་འགྲམ་ན་ས་སྐྱ་བའི་བླ་མ་མཚོ་ཡང་ཡོད་དོ། ཐོག་མ་འོད་གསལ་གྱི་ལྷ་མི་ཡུལ་དུ་བབ་པའི་ཚེ་ཡང་ཤེལ་ཚ་རྒྱ་མོའི་གངས་དེ་ཉིད་ཀྱི་རྩེ་མོར་བབས་པ་ཡིན་ཅེས། སྔགས་འཆང་ཆོས་ཀྱི་རྒྱལ་པོའི་གསུང་རྒྱུན་བདག་གི་བླ་མ་འཇམ་དབྱངས་སྐུ་མཆེད་ལས་དངོས་སུ་ཐོས་སོ། ། ཞེས་རང་ལུགས་བཞག་རྗེས། གདན་རབས་པ་ཁག་ཅིག43ཡུལ་མཐོ་ཞིང་གཙང་མ་མངའ་རིས་སྟོད་ཀྱི་ས་ཡི་ཆར་བབས་པར་བཤད་དོ། ཞེས་གཞན་ལུགས་བཤད་པ་དང༌། ཆོས་འབྱུང་མཁས་པའི་དགའ་སྟོན་ལས། ཡུལ་གྱི་མིང་ཡང་ལྷ་ཡུལ་གུང་ཐང་ཟེར། ། ཞེས་མངའ་རིས་གུང་ཐང་ཡིན་པ་བཤད་པ་གཉིས་ཆུ་ལ་ཆུ་བཞག་པ་ལྟར་གྱུར་འདུག་ལ། མངའ་རིས་ཀྱི་ཡུལ་དུ་སྔར་མ་ཟད་དུས་ཕྱིས་སུའང་གཡུང་དྲུང་བོན་གྱི་རིང་ལུགས་སུ་ལྷ་ཡུལ་རང་དུ་ངོས་འཛིན་བྱས་འདུག་ལ། རྒྱ་གར་བས་ཀྱང་ལྷའི་གཙོ་བོ་དབང་ཕྱུག་གི་ཡུལ་རང་དུ་ངོས་འཛིན་བྱས་འདུག་པ་བཅས་ལ་བརྟེན་ནས། ལྷ་ཡུལ་ནས་ཆད་ཚུལ་བཤད་པ་དང་ཡང་ཐུན་མོང་སྣང་ངོར་སྟོད་མངའ་རིས་ནས་འཚར་བའི་ཕོ་རྒོད་སྤུན་གསུམ་གྱིས་མངའ་རིས་ས་ཁུལ་དབང་བསྒྱུར་བྱས་རྗེས་རིམ་པར་བཞིན་སྲིན་པོ་གཉའ་རེངས་ཁྲག་མེད་ཀྱང་བསད་ནས་མངའ་རིས་དང་དབུས་གཙང་ཁུལ་ཕལ་ཆེར་དབང་བསྒྱུར་བྱས་པ་ཡིན་སྲིད་སྙམ། ད་དུང་འབྲུ་གུང་ཆུང་ཚང་པས། མངའ་རིས་པུ་རང་གི་ས་ཁུལ་སྲིན་ཡུལ་དུ་བཤད་པ་དང༌། རཱ་མ་ཡ་ནས་སྲིན་པོ་ལ་དམག་བྱས་ཚུལ་གྲགས་ཆེ་བ་ཡང་གཡའ་སྤང་སྐྱེས་ཀྱིས་མངའ་རིས་གུང་ཐང་ནས་སྲིན་པོ་གཉའ་རེངས་ཁྲག་མེད་ཀྱི་རྒྱལ་ས་པུ་རང་ལ་དམག་བྱས་ནས་བསད་པ་དང་འབྱོར་ཞིང༌། དགའ་བྱེད་རཱ་མ་ན་ཡང་ས་སྐྱའི་མཁས་པ་ངག་ཆོས་ཀྱིས། 44གྲོང་ཁྱེར་གསུམ་བརྩེགས་འཇིགས་བྱེད་པ། ། ཞེས་པའི་ཚིག་ལ་བརྟེན་ནས་དཔལ་མགོན་གུར་དུ་ངོས་འཛིན་གནང་འདུག་པ་དང༌། དཔལ་ལྡན་ས་སྐྱ་བས་དགོན་པོ་ཆེན་ཆུང་སྲུང་མའི་གཙོ་བོར་བསྟེན་པ་བཅས་ལ་བརྟགས་ཤིང་དཔྱད་ན། དཔལ་ལྡན་ས་སྐྱ་བའི་གདུང་རུས་གང་ལས་ཆད་པ་ལྷ་རུས་འཁོན་པ་གཡའ་སྤང་སྐྱེས་ཉིད་དགའ་བྱེད་རཱ་མ་ནའམ་དཔལ་ལྡན་གུར་དང་གཅིག་པ་མ་ཡིན་པའི་ངེས་པའང་མི་འདུག་སྙམ། གྲོང་ཁྱེར་སུམ་བརྩེགས་ཞེས་པའང་དེང་སང་གི་པུ་རང་འདི་ཉིད་ཁོ་ན་ངོས་འཛིན་བྱས་ན། འབྲུ་གུང་དང་ངག་ཆོས་གཉིས་ཀའི་དགོངས་པ་དང་ཉེ་བར་སྣང་སྟེ་ད་དུང་ཞིབ་ཏུ་དཔྱད་པར་བྱ་འོས་སྙམ། འདི་དག་ཕན་ཚུན་དམག་འཐབ་བྱེད་པའི་སྐབས་སྔར་ཡོད་དགྲ་སྟ་སོགས་ཀྱི་ཐོག་ཆུ་གྲི་བཟོས་ནས་བེད་སྤྱོད་གཏོང་ཤེས་པ་བྱུང་ཚུལ་མཁས་པའི་དགའ་སྟོན་ལས་འབྱུང་བ་དང༌། དཔལ་མགོན་གུར་གྱི་སྐང་གསོ་ལས། 45ཆུ་གྲི་སྟ་རེ་ལ་སོགས་པས། ། མ་ཧཱ་ཀ་ལའི་ཐུགས་དམ་སྐོང༌། ཞེས་འབྱུང་བ་འདི་དང་ཤིན་ཏུའང་འབྱོར་ཏེ། ལྷག་པར་མཁས་པ་ལྡེའུ་ལྟར་ན་སྐབས་དེར། ལག་ཆར་ཁ་ཊཾ་རྩེ་གསུམ་དེ་ནས་བྱུང༌། ། ཞེས་མཚོན་ཆ་ཁ་ཊཾ་བེད་སྤྱོད་བྱེད་ཚུལ་བཤད་པ་དང་རྒྱ་གར་བས་སྟོད་གངས་རི་དབང་ཕྱུག་གི་བཞུགས་གནས་ལྷ་ཡུལ་རྩི་བར་མ་ཟད་ཁ་ཊཾ་ནི་དབང་ཕྱུག་གི་ལག་ཆར་འཛིན་པ་འདིས་ཀྱང་ལྷ་ཡུལ་གུང་ཐང་ནི་མངའ་རིས་རང་དུ་ངོས་འཛིན་ཆོག་པའི་དཔང་རྟགས་སུ་རུང་ངོ་སྙམ། ད་དུང་རིག་བྱེད་ཀྱི་གཞུང་ལས་46རཱ་མ་ཡ་ན་ཡིས་སྲིན་རྒྱལ་བསད་ནས། སི་ཏཱ་ཕྲོགས་ཚུལ་དང་འདིས་སྲིན་པོ་གཉའ་རེངས་ཁྲག་མེད་བསད་ནས་དེའི་ཆུང་མ་གཡའ་འབྲུམ་སི་ལི་མ་ཕྲོགས་ཚུལ་ཀུན་ཆུ་ལ་ཆུ་བཞག་པ་ནང་བཞིན་གཅིག་མཚུངས་སུ་འདུག་པས། ལོ་རྒྱུས་སྨྲ་བ་ཚོའི་དཔྱད་པའི་གཞི་གལ་ཆེ་ཞིག་ཏུ་མཐོང་མོད། ཁོ་བོས་ཞིབ་ཏུ་དཔྱོད་པའི་དུས་མ་བྱུང་བས་འཛུབ་མོ་རི་བསྟན་ཙམ་ཞུས་པ་ལགས་སོ། །